**סיכום של כנס מחזור ז', 23 ביוני 2015**

צוות ההכנה של הכנס: נעם עופר, חיים מנוס, יצקן יצחק, צביקה תדמור

השתתפו בכנס 27 מתוך 74 חברים/ות ברשימה. (9 גרים בחו"ל, 3 לא אותרו, כ- 10 לא הגיבו/השיבו למייל שנשלח אליהם). ברגע האחרון 4 הודיעו על ביטול בואם. מכאן המסקנה כי השתתפו קרוב למחצית מחברינו.

כמתוכנן, החל הכנס בסיור עם מספר חברים שהקדימו להגיע (בשעה 15:30 ) בהדרכתו של חיים מנוס. הסיור כלל ביקור בקבוצה א', במוסך, ברפת, במשק הסמוך לבתי המגורים, במוזיאון, בבריכה ובמגרש הכדורגל. תוך כדי הסיור נחשפו המבקרים לבנייה חדשה של בניינים רבים עם כיתות לימוד, מעבדות וכו'. צביון הכפר השתנה גם בנוף האורבני וגם במרחבי השדות שמסביבו. בנייה רוויה למגורים של תל אביב ורמת השרון הולכת וקרבה לשדות הכפר וסוגרת עליו.

התכנסות באודיטוריום בשעה 17:00 ומפגש מרגש עם הבאים. חיים קיבל את פני הבאים בהסבר קצר על לו"ז ותכנית המפגש. בשעה 18:00 עלינו יחד לאכול ארוחת-ערב בחדר האוכל המוכר לנו. כניסתנו לחדר האוכל גילתה לרבים מאתנו את השינויים הרבים שחלו ברבות הימים: הגשה עצמית, אוכל בשרי, בלי כלבוייניק במרכז השולחן, שולחנות עם מספר יושבים גדול יותר והורדת מגשים וכלי האוכל לאתר רחיצת הכלים בידי מכונת רחיצה אוטומטית.

בהמשך המפגש באודיטוריום התקיימה שיחה מרתקת עם סיסקו (ד"ר קובי רווה), מנהל הכפר הירוק, שארכה שעה ושלושים דקות, הרבה מעבר לזמן שסיסקו הקציב לשיחה. סיסקו, חניך ובוגר הכפר הירוק, מחזור י"ז. לאחר השירות הצבאי החל לעבוד כמדריך בכפר, מאוחר יותר נתמנה רכז ההדרכה של הכפר ובהמשך למנהל כללי של הכפר. בכך, לדבריו "הגשמתי חלום ישן".

סיסקו ברך את המשתתפים על בואם וסיפר על נסיבות היכרותו עם חיים מנוס, ועל עזרתו כיום ובעבר. ציין היכרותו עם משה דוידי. אחרי תיאור "האני המאמין" שלו נתן סיסקו סקירה וציין כי כיום לומדים בכפר הירוק כ-4,000 תלמידים. מתוכם 800 תלמידי פנימייה. בכפר פועל בית ספר ייחודי על-אזורי, ביה"ס בינלאומי בו לומדים תלמידים מכמה עשרות מדינות, בשפה האנגלית; והוא מהווה כפר נוער ניסויי ומרכז הפצה בינלאומי למנהיגות סביבתית. ישנם מספר מסלולי לימוד: מנהיגות סביבתית, מופת, מחוננים, קדם רפואה, מוסיקה קלאסית, מנהיגות בשפה האנגלית, מנהיגות כלכלית, שחמט, רובוטיקה, ביה"ס למוסיקה - פופ-רוק, ג'אז ובלוז. תלמידי הכפר משתתפים בתחרויות בינלאומיות וזוכים בפרסים, ובמקומות ראשונים. ניגשים לבחינות בגרות עם שיעור הצלחה של 100%. קיים ביקוש גדול ותורים ארוכים למבקשים להתקבל ללימודים בכפר. לסיכום: הצלחה אדירה בשנים האחרונות! סיסקו ענה לכל שאלות המשתתפים.

על פי סדר הרשימה שבידו, ביקש חיים מנוס מהמשתתפים הרוצים בכך לספר על קורותיהם, על חוויות שעברו משכבר הימים, שברצונם לשתף את הנוכחים. שעה ארוכה, קלחו הסיפורים והחוויות מפי הבוגרים, בני השבעים, כאילו רק אתמול עוד שהו בין כותלי הפנימייה של הכפר הירוק. עוד זיכרון ועוד חוויה הוסיפו אצל האחרים זיכרונות נוספים הקשורים זה בזה. חברים העלו את זכרם של מספר חברים שאינם עוד איתנו (הרשימה המלאה - אבינועם אבן; אוריאל גולד; משה בלוג; דני גרסטנפלד; מנחם כהן; צבי בר; בועז פת; רפי פולומבו; מוחמד עותמן; יוסי לנג; עדנה שחר גובר).

בסיום המפגש הודו המשתתפים למארגנים ובמיוחד לנעם על היוזמה שנקט.

רשם: צבי תדמור